Weet só of jou slimfoon nagespoor word - Goeie Huishouding
Tuis » Weet só of jou slimfoon nagespoor word
Loer of luister iemand jou dalk deur jou foon af? Jy kán jou slimfoon bestand maak!
Het dit al ooit gevoel of jou foon 'n brein van sy eie het? Dit kan wees dat jou toestel nagespoor (tracked) word sonder dat jy daarvan weet. Ons het met Carey van Vlaanderen van ESET Suider-Afrika gesels en uitgevind hoe jy kan weet of jou foon nagespoor word en wat om te doen indien dit wel die geval is. Lees hier wat jy kan doen om jou foon meer bestand teen nasporing te maak.
Hoe weet jy of jou foon nagespoor word?
Daar is 'n paar onmiskenbare tekens dat jy dalk sonder jou medewete deur jou foon nagespoor word en dat daar oor al jou kommunikasie berig word. Raak jou battery besonder vinnig pap en bly jou foon warm terwyl jy dit nie gebruik nie? Bly die skerm aan as jy dit probeer afsit? Is daar onbekende apps wat op die agtergrond oop is? Neem jou foon 'n ewigheid om af te skakel? Op hulle eie dui hierdie tekens nie noodwendig op 'n nasporing-app nie, maar saam is dit 'n teken dat jou foon dalk iets vir jou wegsteek.
Wie sal jou foon naspoor en hoekom?
Volgens Van Vlaanderen is kuberkrakers die grootste sondaars. Hulle is op die uitkyk vir aanteken-inligting, en sodra hulle toegang tot 'n foon verkry, kan hulle na hartelus luister, kyk, die foon se ligging naspoor en alle korrespondensie (oproepe, tekste) besigtig. Hierdie inligting kan ook gebruik word om toegang tot bankdienste-apps op die foon te verkry wat hulle in staat stel om transaksies in die persoon se bankrekening te doen.
Is foonnasporing wettig?
Om 'n foon deur middel van 'n foonnommer na te spoor is 'n taamlik algemene versoek; in vandag se tegnologies gevorderde samelewing is daar 'n paar doeltreffende en betroubare opsies om uit te vind waar 'n foon is (nuttig ingeval jou slimfoon gesteel word!). Maar oor die algemeen is dit onwettig om sonder magtiging op iemand se rekenaar (wat 'n slimfoon insluit) in te gaan. Indien jy 'n selfoon deur middel van sy foonnommer wil naspoor, moet die foon aan jou behoort of moet jy toestemming hê om daarop in te gaan en dit na te spoor.
Wat moet jy doen as jou foon nagespoor word?
Skakel jou foon aan en af indien jy enige van bogenoemde tekens opmerk. Waar moontlik, behoort jy die foon weer aan te sit (restart). As jou toestel steeds vreemd reageer, moet jy jou foon na sy fabrieksverstelling terugstel. Dit sal egter alle inligting, foto's, verstellings, ensovoorts uitvee wat jy reeds op die toestel aangebring het. As dít nie werk nie, kan dit 'n teken van 'n groter probleem wees. "Dis moontlik dat jou foon se mikrofoon- of kamerafunksionaliteit deur die naspoorder gebruik word. Weerstaan die versoeking om jou foon af te skakel, aangesien enige data of bewyse op jou foon in gedrang kan kom. Maak wel seker dat jy netwerkverbinding onmiddellik afskakel; stel die toestel op vliegtuigmodus en sorg dat jou wi-fi- en Bluetooth-verbinding ook afgeskakel is," sê Van Vlaanderen.
Is daar enige apps of sagteware wat afgelaai kan word om foonnasporing te monitor?
'n Goeie antivirus-app behoort jou foon teen spioenerings- en nasporings-apps te beskerm.
Hierdie antivirus-apps werk die beste vir Android:
Alhoewel iOS-toestelle nie op dieselfde manier as Android-toestelle deur skadelike sagteware beïnvloed kan word nie, is dit steeds kwesbaar vir bedreigings.